Publication: Magyar Közlöny
Issue: MK-2001-21 (Year: 2001, Number: 21)
Era: 1990-2004
Section: 6.5. A menekülési útvonalakat és kijáratokat — a munkahelyen alkalmazandó biztonsági és egészségvédelmi jelzésekről szóló 2/1998. (I. 16.) MüM rendelet szerinti —
Paragraph Index: 106

10. Természetes és mesterséges megvilágítás 10.1. Minden munkaterületet — a munkavállalók biztonságához és egészségvédelméhez szükséges mértékben — meg kell világítani. 10.2. A munkahelyet lehetőség szerint elegendő természetes fénnyel kell megvilágítani, és — figyelembe véve az időjárási viszonyokat — a munkavállalók biztonságához és egészségének védelméhez szükséges mesterséges megvilágítást is biztosítani kell. 10.3. A munkahelyül szolgáló helyiségeket és átjárókat úgy kell megvilágítani, hogy a megvilágítás módja ne okozzon balesetveszélyt. 10.4. Az olyan munkahelyen, ahol a mesterséges megvilágítás váratlan megszűnése veszélyezteti a munkavállalókat, megfelelő biztonsági világításról kell gondoskodni. Külszíni és föld alatti bányaüzemekben — ahol a biztonsági világítás nem valósítható meg — a munkavállalóknak saját használatú hordozható lámpát kell biztosítani. 2001/21. szám 10.5. Fúrási munkaterületen és termelő kutaknál a világítóberendezéseket úgy kell kialakítani, hogy az üzemi ellenőrzésre szolgáló területek, a menekülési útvonalak, a rakodóhelyek, illetve a veszélyes területek meg legyenek világítva. Az alkalomszerűen telepített munkahelyen ez a kötelezettség csupán arra az időszakra korlátozódik, amíg a munkavállalók a munkahelyen jelen vannak.

Source: https://magyarkozlony.hu/hivatalos-lapok/26d052a1e029e9a132102402c41ded6061c4ffb5/dokumentumok/8584af439b2e8019321b44a64669f868ea077c1d/letoltes